Teater wat talle huisves in Oekraïne verwoes‘n Gedeelte van die teater is verwoes. (Foto: Pavlo Kyrylenko/Twitter) Oekraïne het Rusland daarvan beskuldig dat hy Woensdag ŉ teater in die stad Marioepol, waar meer as ŉ duisend Oekraïners geskuil het, gebombardeer het. Volgens ŉ satellietbeeld wat die private satellietmaatskappy Maxar gedeel het, is die woord “kinders” in Russies op die grond aan weerskante van die gebou geskryf. “Die enigste woord waaraan ek kan dink om vandag se gebeure te beskryf, is volksmoord. Dit is volksmoord op ons mense,” het Vadim Boychenko, burgemeester van die stad, gesê. “Ons sukkel om dit te verstaan, ons weier om dit te glo, ons wil ons oë toemaak en die nagmerrie vergeet.” Meer as 2 000 mense is reeds in Marioepol dood sedert aanvalle op sleutelpunte in die stad geloods is. Amptenare het ŉ foto van die jongste verwoesting gedeel. Dit wys hoe dele van die gebou in puin lê, terwyl ŉ wit rookwolk dit omhul. “Dit is onmoontlik om die woorde te vind om die vlak van wreedheid te beskryf waarmee die Russe vreedsame inwoners van ŉ Oekraïense stad vernietig,” lui ŉ amptelike verklaring. Rusland se departement van verdediging het ontken dat sy magte die teater geteiken het, maar beweer dat lede van Oekraïne se verregse Azof-bataljon die gebou geteiken het. Die organisasie Human Rights Watch het in ŉ verklaring gesê dat hy nie die moontlikheid kan uitsluit dat ŉ militêre teiken in die omgewing van die teater is nie. Die organisasie het wel bevestig dat minstens 500 mense tydens die aanval in die teater geskuil het. “Hierdie voorval wek ernstige kommer oor wat presies die beoogde teiken was, aangesien burgers in die stad reeds vir dae lank onder beleg is sonder krag, water en verwarming,” het Belkis Wille, senior krisis- en konfliknavorser by Human Rights Watch, gesê. “Kinders” is in Russies op die grond aan weerskante van die gebou geskryf. (Foto: Satellite image/Maxar Technologies/AFP) ‘Oorlogsmisdadiger’ Oekraïense pres. Wolodimir Zelenski het Woensdag die Amerikaanse kongres toegespreek en aan amptenare ŉ video gewys wat die impak van die voortslepende konflik op die land en sy mense het. Zelenski, geklee in militêre groen, het gepleit dat Washington en sy Navo-bondgenote ŉ vlugbeperking instel sodat “Rusland nie ons stede verder kan terroriseer nie”. Die Amerikaanse president, Joe Biden, en Navo het die afgelope tyd Zelenski se pleidooie vir hul betrokkenheid teengestaan en gewaarsku dat dit tot verhoogde konflik kan lei. Biden het Woensdag aangekondig dat die VSA se jongste militêre hulppakket aan Oekraïne altesame $1 miljard beloop. Die VSA sal ook dié voormalige Sowjetstaat help om langafstandwapens vir vliegtuie te bekom. Biden het opnuut die Russiese president, Wladimir Poetin, se optrede veroordeel en hom as ŉ “oorlogsmisdadiger” bestempel. Die Kremlin sê dié opmerking is “onaanvaarbaar”. “Dit is onaanvaarbaar vir die president van ŉ land, wie se bomme duisende mense wêreldwyd doodgemaak het, om dit te sê.” Brittanje se diplomatieke missie na die VN het ook getwiet dat Rusland “oorlogsmisdade pleeg en burgerlikes in Oekraïne teiken”. Dit kom nadat die Britse regering ŉ noodvergadering van die VN se veiligheidsraad aangevra het oor die verslegtende humanitêre situasie in Oekraïne. “Rusland se onwettige oorlog teen Oekraïne is ŉ bedreiging vir ons almal.” Poetin het intussen daarop aangedring dat die inval in Oekraïne “suksesvol voortgaan” en bygevoeg dat hy nie sal toelaat dat Oekraïne as verskoning gebruik word om “aggressiewe optrede teen Rusland van stapel te stuur nie”.